Kaštela, srednjovjekovna utvrda
Kaštela, srednjovjekovna utvrda Srednjovjekovna utvrda Kaštela smještena je desetak kilometara istočno od Fojnice iznad sela Rizvića na stjenovitim obroncima planine Zahor, na više od 1.500 metara nadmorske visine, a na granici fojničke i busovačke općine. U srednjem vijeku nalazi se u okviru župe Lepenica. O Kaštelima nema sačuvanih pisanih izvora, a bez dodatnih terenskih i arheoloških istraživanja zasad sva saznanja o njemu znaju se iz usmene predaje. Predaja kaže da su franjevci u bjekstvu pred Osmanlijama našli utočište u pećinama, koje su preuredili u utvrđeno arhitektonsko zdanje napravivši svojevrsnu utvrdu sa dvije kule Bijeli i Crni grad. Utvrda je nepristupačna i po svemu je prvobitno bila napravljena kako bi se koristila u svrhu eremitorija (samotišta) fojničkih fratara, gdje su se sklanjali kako bi privremeno živjeli isposničkim životom u molitvi i u duhovnom smislu, meditirali. Sredinom 15. vijeka utvrda je korištena kao sklonište. Predanje govori da su se u kaštelsku utvrdu sklonili fratri iz fojničkog franjevačkog samostana nakon što su Osmanlije zauzele Kozograd i Fojnicu, te da je među njima bio i fra Anđeo Zvizdović u vrijeme prije nastanka Ahdname 1463. Time je namjera predanja na ovommjestu želja da se kaštelskoj utvrdi da veći značaj.